Chyoi pra ai ni a si mat wa ai gaw, Yehowa a man e hpu la nga ai. (Shk 116 : 15)
De:
Jan Nhkum Nang Mai Htun
hte Dum Nta Masha Makyin Jinghku Hpung masha ni yawng
CA, U S A.
Ninghtoi: 2012 ning February (7) ya
Ginlam : Chyeju Dum Hkungga Shagrau Dat Ai Lam
Hkawp tsawra hkungga let Kanu Kana Jan hte dum nta masha, Mayu, Dama, Kahpu Kanau makyin jinghku hpung masha ji nban ni yawng hpe lahta de na ginlam hte maren, 29 January, 2012 (6:47 am) hta Madu Yesu a lahpyen shingnyip kata hta yup pyaw hkring sa wun doi mat wa sai, anhte yawng a tsawra hkungga ai Wunpawng labau shang chyeju madu Kaji Kawa (Dr. Nhkum Zau Htung - Asak 90 ning) hpe hpang jahtum chyeju dum masat masa hkungga la ra arawng la let shagrau sha-a masat laika shana dat ga ai.
N myit mada ai a kajawng sha kraw hkrat sai daw sai chyen ru sai baw pa makyin jinghku ni yawng hpe sha n-ga, anhte Mungkan Jinghpaw Wunpawng Amyu sha ni yawng hpe amyu sha lam yan ni hte kaga lam amyu myu hku nhtung nhka dawhpum shanan n-gun kaba langchyi tai let woi awn zinlum pawn ba lakawn hpaji jaw lam matsun madun lai mat wa sai, chyeju Madu Kaji Kawa n nga mat ai yawnhkyen lahpu shiga hpe na chye lu ga ai majaw, dum nta masha makyin jinghku ni yawng hte maren, maroi nni myit ru yawnhkyen hkrum shajang nga ga ai. Rai timung, Karai Kasang kaw na shadaw shangang shalan shabran ai mungga chyeju ni hpe hkam la shajang lu ga ai hta sha n-ga, manu byat n dang lu ai Kaji Kawa hpe jaw ya ai Karai Kasang a mauhpa chyeju ni hpe n-gup hte tsun n ma, ta layung daw hti n hpra, n dang tsun hkra awlaw kabu shagrau nga ga ai law.
Grau nna Anhte a Kaji Kawa gaw, lai mat wa sai 1996 ning June shata hta shawng ningnan lang hte 1997 ning July shata hta lahkawng lang ngu na, Japan de du sa wa nhtawm, Japan Mungdan kaw du shajang nga ai Amyu sha ni hpe Jinghpaw Wunpawng Amyu Sharawt Hpung (Pan Kachin) hte seng nna masing masa mahkrun ni nga ai lam sa sanglang myit woi sharawt ai chyeju a marang e, Japan du amyu sha ni mung myu sha lam yan ni hta grau nna myit maku rawt, n-gun lu dating let Mai Ja Yang (Pan Kachin College) jawng de ra ang ai hta hkan nna garum madi shadaw ai lam ni, kaga lam amyu myu ni hpe dang di lu ai maga hku nna myit hkrum mang-rum lahkrip ra ra hte shang lawm shakut lai wa lu saga ai.
Daini anhte a Hpu Shawng Hpu Ba Kaji Kawa lam woi matsun mahkrun shaw hpaji jaw da ai Pan Kachin dawhpum dawnu a chyeju a marang e, Japan du amyu sha ni lani hte lani myu sha lam yan ni hta (n htum hkayan) rawt jat galu kaba wa lu ai chyeju ni hpe hkam la shajang lu nga saga ai. Dai hta n-ga mungkan ting kaw shanu shajang nga ai pu gang sin machyi amyu sha ni yawng hte shada matut mahkai ai lam ni hta mung, (Ngang hta Hparat, Jum hta Majap jat) grau nna dam lada masan sa ai hku nna rawt jat galu kaba wa lu ai chyeju ni hpe malap n lu chyeju dum shagrau nga na saga ai.
Daini anhte yawng a chyeju madu Kaji Kawa Madu Yesu hta yup pyaw mat wa ai majaw, lahpawt salai yawn madai nyep myiprwi pru nga na malai, yawn shaprai myit sharai, n-gun ningnan bai awai la shajang let, shi madun kau da ai, kasi kamang kaja kandang kaba hkringhtawng ni hpe hpun da hkap mangan nga lu hkra lahpa galai hkaja let, kasi yu la kanan ka hkan nang shadik shatup lu ga yang gaw, shi a chyeju ni hpe daw chyen mi hku nna sha pyi htang lu ai hte amyu sha ni lam shagu hta grau nna rawt jat galu kaba awngdang wa na re ngu, myit dum lu nga ga ai.
Anhte a Kaji Kawa (Dr. Nhkum Zau Htung) hpe (11th February, 2012) ya shani, makoi mayang chyeju shakawn kyuhpyi hpawng lamang hpe Madu baw tai ai hte atsawm apyaw sha galaw ngut kre la lu mu ga, yawng kyuhpyi myit dum shajang nga na ga ai. Ngam nga ai dinghku masha makyin jinghku ni yawng Madu kaw na grau htum ai hte shadaw shangang shalan shabran lu ai shaman chyeju ni matut nna kahtap hkam la shajang lu mu ga ngu, kyuhpyi myit dum shakram dat ga ai law.
Hpang jahtum chyeju dum hkungga shagrau arawng la let,
Japan Mungdan du Jinghpaw Wunpawng Amyu sha ni yawng a gawng malai,
Labang David Tu Lum
Jinghpaw Wunpawng Amyu Sharawt Hpung
(Pan Kachin)
Magam Gun Dingsa
Tokyo, Japan
kac_Latn srd_Latn kac_Latn kac_Latn scn_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn quy_Latn kac_Latn quy_Latn kac_Latn ace_Latn